CELEX: 32021D0506(01)
Language: lt
Date: 1607472000000
Title: 2020 m. gruodžio 9 d. sprendimas H11 dėl Reglamento (EB) Nr. 987/2009 67 ir 70 straipsniuose ir Sprendime Nr. S9 nurodytų terminų atidėjimo dėl COVID-19 pandemijos (Tekstas svarbus EEE ir EB bei Šveicarijos susitarimui) 2021/C 170/04

2021 5 6   
            
            
               LT
            
            
               Europos Sąjungos oficialusis leidinys
            
            
               C 170/4
            
         
      2020 m. gruodžio 9 d.
      SPRENDIMAS H11
      dėl Reglamento (EB) Nr. 987/2009 67 ir 70 straipsniuose ir Sprendime Nr. S9 nurodytų terminų atidėjimo dėl COVID-19 pandemijos
      (Tekstas svarbus EEE ir EB bei Šveicarijos susitarimui)
      (2021/C 170/04)
      SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
      atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnio a punktą, pagal kurį Administracinė komisija yra atsakinga už visų administravimo klausimų ar klausimų, susijusių su Reglamento (EB) Nr. 883/2004 ir Europos Parlamento ir Tarybos reglamento (EB) Nr. 987/2009 (2) nuostatų aiškinimu, nagrinėjimą,
      atsižvelgdama į Reglamento (EB) Nr. 883/2004 35 straipsnį ir 65 straipsnio 8 dalį ir Reglamento (EB) Nr. 987/2009 67 ir 70 straipsnius,
      atsižvelgdama į Europos Teisingumo Teismo praktiką, pagal kurią force majeure aplinkybėmis galima remtis, jei teisinių įsipareigojimų nesilaikymas atsirado dėl nuo asmens valios nepriklausančių aplinkybių, kurios buvo neįprastos ir nenumatytos ir kurių pasekmių nebuvo galima išvengti nepaisant visų atsargumo priemonių (žr. 1995 m. liepos 13 d. Teisingumo Teismo sprendimą Perrotta, C-391/93, EU:C:1995:240),
      kadangi:
      
                  (1)
               
               
                  valstybės narės patyrė išskirtinį COVID-19 protrūkio poveikį. Krizė labai apsunkina įprastines darbo procedūras atitinkamose valstybių narių institucijose ir sukuria išskirtinę padėtį, kai įprastas kompensavimo procedūrų vykdymas neįmanomas;
               
            
                  (2)
               
               
                  taikant Reglamento (EB) Nr. 987/2009 67 ir 70 straipsniuose nustatytas kompensavimo taisykles reikia atsižvelgti į padėties unikalumą;
               
            
                  (3)
               
               
                  atsižvelgiant į tai, kad iki šiol COVID-19 protrūkis paveikė valstybes nares ir jų kompetentingas įstaigas skirtingai, o tolesnė protrūkio raida dar nenuspėjama, reikės nuolat stebėti padėtį. Prireikus šis sprendimas turėtų būti atitinkamai pakeistas ir valstybės narės gali sudaryti papildomus susitarimus,
               
            nusprendė:
      
                  1.
               
               
                  Visi Reglamento (EB) Nr. 987/2009 67 ir 70 straipsniuose bei Sprendime Nr. S9 nurodyti reikalavimų pateikimo ir jų patenkinimo terminai, kurie baigiasi nuo 2020 m. vasario 1 d. iki 2021 m. birželio 30 d. imtinai, pratęsiami šešiems mėnesiams.
               
            
                  2.
               
               
                  Šiuo sprendimu pakeičiamas 2020 m. birželio 17 d. Sprendimas Nr. H9 (3).
               
            
                  3.
               
               
                  Šis sprendimas skelbiamas Europos Sąjungos oficialiajame leidinyje. Jis taikomas nuo 2020 m. gruodžio 10 d.
               
            
         
            
               Administracinės komisijos pirmininkė
            
            Moira KETTNER
         
      
      
         (1)  OL L 166, 2004 4 30, p. 1.
      
         (2)  OL L 284, 2009 10 30, p. 1.
      
         (3)  OL C 259, 2020 8 7, p. 9.